Stryd oor voedselhulp duur voortDie plakkaat wat die sentrum opgeplak het. (Foto: Cradle of Hope/Facebook) “Die mense is só honger. Ons lewer ŉ liefdesdiens, maar die reëls raak al hoe meer belaglik.” Só het Melodie van Brakel, hoof van die Cradle of Hope-sentrum in Krugersdorp, gesê nadat sy weens nuwe regulasies gedwing is om die vars broodjies wat sy daagliks aan hulpbehoewendes uitdeel, te staak. Uit desperaatheid het Van Brakel Woensdag ŉ groot, rooi plakkaat by die sentrum se hek opgeplak waarin sy mense aanraai om die departement van maatskaplike ontwikkeling – wat die regulasies instel – te besoek en dáár vir voedselhulp te pleit. Die sentrum is beveel om die uitdeel van toebroodjies te staak. (Foto: Cradle of Hope/Facebook) Ingevolge die afsonderingsregulasies moet sentrums soos dié ŉ permit bekom vir elke dag wat hulle kos uitdeel. Hulle mag ook geen voorafbereide maaltye verskaf nie, maar moet kospakkies uitdeel as hulle wil aanhou help. Van Brakel sê die sentrum het wél permitte gehad om sewe dae lank kos uit te deel. Hulle moet vandeesweek om nuwe permitte aansoek doen. “Ek het geweet ons mag nie meer gekookte kos versprei nie en ons het opgehou daarmee. Maar vier jaar lank al deel ons elke dag vir omtrent 600 mense vars grondboontjiebottertoebroodjies uit. Nou mag ons dít ook nie meer doen nie,” het Van Brakel gesê. Die broodjies word gewoonlik om 12:00 by die sentrum uitgedeel. Gister, omstreeks 11:30, het ŉ polisievoertuig voor die sentrum stilgehou, terwyl die twee polisiebeamptes die gebou dopgehou het. “Ons het geen kos uitgedeel nie, maar wel die plakkaat voor die hek opgeplak en die mense wat kom vra het vir kos na die departement se kantoor verwys. Wat anders kon ons doen? Die polisie het so 15 minute voor die hek gesit en toe weer gery, want hier het niks aangegaan nie.” Die polisie het oënskynlik kom seker maak alle regulasies word gevolg. (Foto: Cradle of Hope/Facebook) Van Brakel sê talle mense wat by die sentrum kos kry, is haweloos en het geen geriewe om rou produkte gaar te maak nie. Diegene wat wél ŉ dak oor hul koppe het, het dikwels nie elektrisiteit by die huis nie. “Vreeslik baie mense is ontsettend arm en dít is hul enigste kos vir die dag.” Van Brakel sê hulle gaan nou oorskakel na die verspreiding van kospakkies, maar ook dít bied groot uitdagings. Die regulasies bepaal dat die kospakkie net niebederfbare items mag bevat en dit moet boonop verkieslik by die begunstigde afgelewer word. Van Brakel sê aflewering hou ŉ bykomende veiligheidsrisiko in, want om met ŉ beperkte hoeveelheid kos in ŉ gebied in te gaan waar daar ŉ oorweldigende behoefte is, kan groot probleme veroorsaak. “Ek wil graag aan die bepalings voldoen, ek is ŉ wetsgehoorsame burger. Ons het opgehou met die gekookte kos, maar die uitdeel van ŉ grondboontjiebotterbroodjie? “Die Here sorg vir ons en ons gaan nou fokus op meer kospakkies. Ons sal kreatief moet dink,” sê Van Brakel. “Die Here voorsien ons daaglikse brood en Hy drop ons nooit nie. Ek sien elke dag wonderwerke.” Die nuwe plakkaat. (Foto: Cradle of Hope/Facebook) Donderdagoggend was daar ŉ nuwe, rooi plakkaat voor die sentrum opgeplak wat sê dat die sentrum baklei om voort te gaan met die uitdeel van die toebroodjies. “Ons span prokureurs doen regstappe,” het die plakkaat gelui. Van Brakel sê Solidariteit Helpende Hand het nou betrokke geraak om te help. Hannes Noëth, uitvoerende hoof van dié organisasie, sê hulle het reeds met hul regspan vergader en ŉ brief aan die Gautengse premier, David Makhura, gerig waarin hulle vra dat organisasies – ook Cradle of Hope – toegelaat word om steeds kos aan behoeftiges te voorsien as hulle aan al die nodige vereistes voldoen. Die premier het tot Vrydag om op die skrywe te reageer. Noëth sê hulle het ook ŉ vergadering met die Gautengse LUR vir maatskaplike ontwikkeling, Panyaza Lesufi, oor die kwessie versoek. Die DA het vandeesweek gesê die minister van maatskaplike ontwikkeling, Lindiwe Zulu, se oorweging van voorgestelde regulasies dat nét die aflewering van kospakkies – en geen gekookte etes nie – toegelaat moet word, is waansinnig. (Foto: Cradle of Hope/Facebook) Alexandra Abrahams, ŉ DA-lid van die parlementêre portefeuljekomitee oor maatskaplike ontwikkeling, het gesê daar is selfs ŉ voorstel dat dié bepaling ná die afsonderingstydperk gaan geld. Abrahams sê die plundery van vragmotors en [beweerde] korrupsie met die verspreiding van kospakkies, veral deur ANC-verteenwoordigers, ry die staat se noodlenigingspogings in die wiele – en nieregeringsorganisasies het ingegryp om die land te voed. Sy sê as sommige van die voorstelle deurgevoer word, gaan Suid-Afrikaners van die honger – en nie van die nuwe koronavirus nie – sterf. Die DA sê die voorstel gaan net meer administratiewe rompslomp veroorsaak en niks doen om te verseker dat voedselhulp behoeftiges bereik nie. Abrahams sê dit veroorsaak boonop vrees. “Ons kan nie toelaat dat polisiebeamptes beslag lê op potte gekookte kos, of dit weggooi terwyl hongersnood mense in die gesig staar nie.”